Palautuksia ei voida toimeenpanna ilman yhteistyötä sen maan kanssa, johon henkilöä ollaan palauttamassa. Tiettyjen maiden kanssa yhteistyössä on haasteita. Palautuksia ovat hidastaneet myös useiden maiden asettamat liikkumisrajoitukset, ja palautusten määrät ovat viime vuosina olleet laskussa pandemiaa edeltäneeltä tasolta. Vuonna 2022 poliisi poisti Suomesta yhteensä 1 740 henkilöä
Myös vapaaehtoisesti kolmansiin maihin palaavien määrät ovat olleet viime vuosina laskussa. Vuonna 2022 vapaaehtoisen paluun ohjelman kautta palasi 130 henkilöä.
Hallitusohjelman mukaisesti Suomi edistää yhteistyötä palautuksissa ja myös laajemmin paluu- ja muuttoliikeasioissa keskeisten kolmansien maiden kanssa. Myös avustetun vapaaehtoisen paluun järjestelmää kehitetään. Tätä työtä tehdään EU:n tuella ja yhdessä muiden EU-jäsenmaiden kanssa.
Laiton maassa oleskelu on monimutkainen ilmiö, ja sitä tulee tarkastella monesta eri näkökulmasta. Suomessa asuu ilman oleskelulupaa esimerkiksi perheitä, joiden lapset ovat syntyneet Suomessa ja käyvät täällä koulua. Eri toimien yhteisenä päämääränä on vähentää riskejä, joita ilman oleskelulupaa elämisestä aiheutuu henkilöille itselleen ja yhteiskunnalle.